**02.07.2025.**

**E-pasta nosaukums**

Par dzemdes kakla vēža skrīninga pāreju no 3 gadu grafika uz 5 gadu grafiku

**E-pasta teksts**

Nacionālais veselības dienests (turpmāk – NVD) atgādina, ka no 01.07.2025. dzemdes kakla vēža skrīninga cilvēka papilomas vīrusa izmeklējuma (CPV) uzaicinājums tiks nosūtīts reizi piecos gados (iepriekš – reizi trīs gados) sievietēm vecumā no 30 līdz 70 gadiem. Skrīninga pieeja, kas ietver CPV testēšanu sievietēm no 30 gadu vecuma, atbilst Pasaules Veselības organizācijas  (PVO) ieteikumiem, nodrošinot agrīnu diagnostiku un efektīvāku ārstēšanu.

Atbilstoši Latvijas Ginekologu un dzemdību speciālistu asociācijas skaidrojumam sievietēm vecumā **no 25 līdz 29 gadiem** skrīnings tiek turpināts veikt reizi trijos gados ar citoloģisko analīzi, jo šajā vecuma grupā CPV infekcijas ir ļoti izplatītas, bet pārsvarā pārejošas – organisms tās lielākoties iznīcina pats, pirms tās izraisa izmaiņas dzemdes kakla šūnās. CPV testēšana šajā vecumā var radīt daudzus viltus pozitīvus rezultātus, kas noved pie nevajadzīgām papildu pārbaudēm un medicīniskām iejaukšanām. Citoloģija ļauj tieši identificēt esošās šūnu izmaiņas, kas ir nozīmīgas tālākai novērošanai un ārstēšanai.

**Sievietēm** **no** **30** **gadiem** **līdz** **69** **gadiem** (**ieskaitot**) jāveic **CPV** **tests**, jo šajā vecumā ilgstoša CPV infekcija ir nozīmīgāks vēža attīstības risks, un šī metode ir jutīgāka ilgtermiņa vēža riska noteikšanai. Ja CPV tests ir negatīvs, nākamais skrīnings paredzēts pēc 5 gadiem, jo vēža attīstības risks šajā periodā ir niecīgs. Ja CPV tests ir pozitīvs, tiek veikta papildu citoloģiskā analīze, lai izvērtētu iespējamo šūnu izmaiņu esamību, savukārt, ja citoloģiskā analīze uzrāda izmaiņas, sievietei tiek nozīmēti padziļināti izmeklējumi un nepieciešamības gadījumā ārstēšana.

2025. gada pirmajā pusgadā uzaicinājuma vēstuli dzemdes kakla vēža profilaktiskās pārbaudes veikšanai saņems sievietes, kuras dzimušas 1958., 1961., 1964., 1967., 1970., 1973., 1976., 1979., 1982., 1985., 1988., 1991., 1994., 1997., 2000. gadā. Savukārt, 2025. gada otrajā pusgadā uzaicinājuma vēstules saņems sievietes vecumā no 25 līdz 29 gadiem , kuras dzimušas 1997. un 2000. gadā, un sievietes vecumā no 30 līdz 70 gadiem, kuras dzimušas 1960., 1965., 1970., 1975., 1980., 1985., 1990., 1995. gadā.

Gadījumā, ja, saskaņā ar jauno skrīninga uzaicinājumu nosūtīšanas grafiku, sievietei uzaicinājums jāgaida ilgāk par pieciem gadiem, NVD nodrošinās uzaicinājuma vēstules nosūtīšanu agrāk.

Uzaicinājuma vēstuli NVD sagatavo un nosūta trīs mēnešu laikā pēc sievietes dzimšanas dienas uz e-adresi, ja tāda izveidota. Ja e-adrese nav izveidota, tad sieviete vēstuli saņem papīra formā uz deklarēto dzīvesvietas adresi.

Detalizētāka informācija par valsts organizēto vēža skrīningu pieejama NVD tīmekļvietnē: <https://www.vmnvd.gov.lv/lv/veza-savlaicigas-atklasanas-programma-0>